เชียร์จัดพอร์ตลงทุนกองหุ้น
บลจ.ไทยพาณิชย์มองแนวโน้มตลาดยังรุ่งชูกองเด่น&#8216;หุ้นทุนปันผลซีเล็คท์อิควิตี้&#8217;
5 มิ.ย. 2556

บลจ.ไทยพาณิชย์มองแนวโน้มตลาดยังรุ่งชูกองเด่น‘หุ้นทุนปันผลซีเล็คท์อิควิตี้’
บลจ.ไทยพาณิชย์ แนะจัดพอร์ตลงทุนกองหุ้น มองแนวโน้มตลาดยังรุ่ง ชูกองหุ้นเด่น SCBDVSCBSE
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า แนวโน้มการลงทุนในตลาดหุ้นในช่วงนี้ยังน่าสนใจลงทุน จากการที่ตลาดได้ปรับตัวลดลงมาอย่างรวดเร็วและรุนแรง เนื่องจากนักลงทุนหันกลับไปลงทุนในสินทรัพย์สกุลเงินเหรียญสหรัฐ ในขณะที่ปัจจัยพื้นฐานของบริษัทจดทะเบียนยังดีอยู่ และบริษัทหลายแห่งจะมีผลการดำเนินการที่ดีขึ้นในไตรมาส 2
“ระดับราคาหุ้นในปัจจุบันมองว่าเป็นจังหวะดีที่จะทยอยเลือกซื้อหุ้นที่ดีเก็บไว้ ประกอบกับความเสี่ยงด้านการเมืองลดลงจากการปิดสมัยประชุมสภาผู้แทนราษฎร ขณะที่อัตราดอกเบี้ยนโยบายได้ลดลง 0.25% ซึ่งจะส่งผลให้ผลตอบแทนจากตลาดหุ้นดูน่าสนใจมากขึ้น” นางโชติกา กล่าว
สำหรับผลดำเนินงานของกองทุนหุ้นก็เพิ่มขึ้นตามทิศทางตลาด ถึงแม้ช่วงนี้จะลดลงบ้าง แต่ก็มองว่าเป็นการปรับตัวระยะสั้น
กลยุทธ์การลงทุนในช่วงนี้ บริษัทยังคงแนะนำนักลงทุนให้ความสำคัญกับการจัดพอร์ตตามความเสี่ยงที่รับได้ โดยกระจายสินทรัพย์ไปกองทุนหุ้น
ทั้งนี้ กองทุนภายใต้การบริหารจัดการลงทุนของ บลจ.ไทยพาณิชย์ ที่แนะนำคือ กองทุนเปิดไทยพาณิชย์หุ้นทุนปันผล (SCBDV) ให้ผลตอบแทนตั้งแต่จัดตั้งกองทุน (16 ก.ย. 2546) จนถึงสิ้นเดือน เม.ย. 2556 สูงถึง 333.26% ขณะที่ดัชนีหุ้นตลาดหลักทรัพย์ให้ผลตอบแทน 180.9% ซึ่งกองทุนนี้เน้นลงทุนในหุ้นที่จ่ายปันผลดี ซึ่งมักจะเป็นหุ้นของบริษัทที่เน้นการสร้างผลกำไรและบริหารเงินสดที่ดี เป็นบริษัทที่เหมาะกับสภาวะเศรษฐกิจของประเทศไทยที่ได้รับแรงหนุนจากการเติบโตทางเศรษฐกิจจากปัจจัยภายในประเทศเป็นหลัก
นอกจากนี้ยังมีอีก 1 กองทุนที่น่าสนใจ คือ กองทุนเปิดไทยพาณิชย์ซีเล็คท์ อิควิตี้ ฟันด์ (SCBSE) ซึ่งลงทุนในหุ้นที่มีศักยภาพในการเติบโตสูงสามารถให้ผลตอบแทนตั้งแต่จัดตั้งกองทุน (28 มิ.ย. 2554) จนถึง ณ สิ้นเดือน เม.ย. 2556 อยู่ที่ 76.49% สูงกว่าดัชนีหุ้นตลาดหลักทรัพย์ให้ผลตอบแทน 57.66% 
กองทุนนี้เน้นลงทุนในหุ้นบริษัทจดทะเบียนในตลาดหลักทรัพย์แห่งประเทศไทย จำนวนไม่เกิน 30 หลักทรัพย์ที่มีปัจจัยพื้นฐานดี มั่นคง เพื่อสร้างผลตอบแทนที่สม่ำเสมอแก่ผู้ลงทุน ทั้งนี้กองทุนอาจลงทุนในสัญญาซื้อขายล่วงหน้า เพื่อเพิ่มประสิทธิภาพในการบริหารการลงทุนด้วย
นางโชติกา กล่าวว่า ในช่วงนี้บริษัทยังได้เตรียมจ่ายเงินปันผลกองทุนหุ้นพร้อมกันอีก 2 กองทุน ซึ่งลงทุนในหุ้นกลุ่มที่มีการเคลื่อนไหวและให้ผลตอบแทนเป็นไปตามดัชนีอ้างอิง สำหรับผลดำเนินงานระหว่างวันที่ 1 ส.ค. 2555-23 พ.ค. 2556 ได้แก่ กองทุนเปิดไทยพาณิชย์ SET ENERGY SECTOR INDEX (SCBENERGY) ซึ่งจะจ่ายปันผลในอัตราหน่วยลงทุนละ 0.57 บาท และกองทุนเปิดไทยพาณิชย์ SET BANKING SECTOR INDEX (SCBBANKING) จ่ายในอัตราหน่วยลงทุนละ 0.42 บาท โดยทั้งสองกองทุนจะจ่ายเงินปันผลในวันที่ 5 มิ.ย. 2556 หลังจากปิดสมุดทะเบียนพักการโอนหุ้นเพื่อสิทธิในการรับเงินปันผลไปเมื่อวันที่ 27 พ.ค.ที่ผ่านมา